Diari Oficial de la Generalitat Valenciana


Sumari del DOGV 2565, del 07-08-1995 (1995/835767)

RESOLUCIÓ de 30 de maig de 1995, de la Secretaria General de la Conselleria d'Administració Pública, per la qual es disposa la publicació del conveni entre la Generalitat Valenciana i l'Ajuntament de Benidorm, per al reconeixement de la validesa acadèmica oficial dels ensenyaments de música de grau elemental que s'han d'impartir en el centre d'aquesta localitat, el titular del qual és l'esmentat Ajuntament.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2565

Data del DOGV
:   07-08-1995

Secció del DOGV
:   ALTRES DISPOSICIONS

Número del document
:   1995/835767


Data del document
:   30-05-1995

Organisme emissor
:   Conselleria d'Administració Pública

Tipus de document
:   Resolució

RESOLUCIó de 30 de maig de 1995, de la Secretaria General de la Conselleria d'Administració Pública, per la qual es disposa la publicació del conveni entre la Generalitat Valenciana i l'Ajuntament de Benidorm, per al reconeixement de la validesa acadèmica oficial dels ensenyaments de música de grau elemental que s'han d'impartir en el centre d'aquesta localitat, el titular del qual és l'esmentat Ajuntament.  
Subscrit, després de la tramitació prèvia reglamentària, entre la Generalitat Valenciana i l'Ajuntament de Benidorm, el dia 28 de març de 1995, un conveni per al reconeixement de la validesa acadèmica oficial dels ensenyaments de música de grau elemental que s'han d'impartir en el centre d'aquesta localitat el titular del qual és l'esmentat Ajuntament, i en compliment del que estableix la clàusula novena del conveni, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0273/95, i que figura com a annex d'aquesta resolució.  
València, 30 de maig de 1995.- El secretari general de la Conselleria d'Administració Pública.  
Conveni entre la Conselleria d'Educació i Ciència i l'Ajuntament de Benidorm per al reconeixement de la validesa acadèmica oficial dels ensenyaments de música de grau elemental que s'han d'impartir en el centre que hi ha en aquella localitat, el titular del qual és l'esmentat Ajuntament.  
València, 28 de març de 1995.  
REUNITS  
D'una banda l'Hble. Sr. Joan Romero González, conseller d'Educació i Ciència de la Generalitat Valenciana, facultat per a aquest acte mitjançant l'acord del Govern valencià de 7 de març de 1995.  
I de l'altra, el Sr. Vicente Pérez Devesa, alcalde-president de l'Ajuntament de Benidorm, facultat per a aquest acte per l'acord del Ple de l'esmentat Ajuntament de 13 d'agost de 1994.  
MANIFESTEN  
1. L'Ajuntament de Benidorm, és titular del Centre Municipal d'Ensenyaments Musicals Escuela Comarcal de Música y Danza de la Marina Baixa, situat a la Plaça de Bous, apartat de correus 408, amb número de codi 76214287, classificat pel Decret 24/1984, de 21 de març del Consell de la Generalitat Valenciana, com a centre no oficial reconegut d'ensenyament musical de grau elemental, amb autorització per a impartir les assignatures de Solfeig i Teoria de la Música, Instruments de Vent-Fusta, i Vent-Metall, Piano, Guitarra, Violoncel, Percussió, Conjunt Coral i Dansa.  
2. Mitjançant el Conveni de 12 de desembre de 1994, signat entre la Conselleria d'Educació i Ciència i l'Ajuntament de Benidorm es transformà en Conservatori Elemental de Dansa de l'esmentada localitat l'autorització per a impartir ensenyaments de dansa del centre citat a l'apartat anterior.  
3. L'Ajuntament de Benidorm sol·licità en novembre de 1993, a l'empara de l'article 9 del Reial Decret 389/1992, de 15 d'abril, la reclassificació acadèmica de l'esmentat centre com a conservatori municipal de música de grau elemental amb la denominació de José Pérez Barceló. Així mateix, demanà en setembre d'enguany, l'ampliació dels ensenyaments en les següents especialitats: Percussió, Trompa, Violoncel, Trombó i Tuba.  
4. El Reial Decret 389/1992, de 15 d'abril, pel qual s'estableixen els requisits mínims dels centres que imparteixen ensenyaments artístics determina, en la disposició transitòria setena, apartat 2, que el reconeixement de la validesa acadèmica oficial dels centres públics d'ensenyaments artístics no estatals se subscriurà per conveni entre aquests i l'administració educativa.  
5. De la instrucció de l'expedient, per part de la Inspecció Educativa, es conclou que l'esmentat centre compleix allò disposat en el Reial Decret 389/1992, de 15 d'abril, pel qual s'estableixen els requisits mínims dels centres que imparteixen ensenyaments artístics.  
6. El projecte curricular presentat, segons l'informe de la inspecció educativa, s'ajusta als objectius, continguts i sistema d'avaluació corresponents als estudis de grau elemental sol·licitats, determinats pel Reial Decret 756/1992, de 26 de juny i el Decret 151/1993, de 17 d'agost, del Consell de la Generalitat Valenciana.  
Per tot això, en virtut de les competències que atorga el Reial Decret 2093/83, de 28 de juliol sobre traspàs de funcions i serveis de l'administració de l'estat a la Comunitat Valenciana, en matèria d'Educació, i la Llei 7/1985, de 2 d'abril, reguladora de les Bases de Règim Local, la Conselleria d'Educació i Ciència i l'Ajuntament de Benidorm acorden subscriure aquest conveni d'acord amb les següents  
CLàUSULES  
Primera  
L'objectiu del present conveni és el reconeixement, per part de la Conselleria d'Educació i Ciència, de la validesa acadèmica oficial dels ensenyaments musicals del grau elemental que imparteix el centre municipal de música de Benidorm, el qual passa a denominar-se, d'acord amb l'article 2 del Reial Decret 389/1992, de 15 d'abril, Conservatori Elemental de Música, José Pérez Barceló.  
L'esmentat conservatori impartirà, amb reconeixement oficial i plenes facultats acadèmiques els ensenyaments previstos en la Llei Orgànica 1/1990, de 3 d'octubre, corresponents a les especialitats de grau elemental següents: Piano, Violí, Guitarra, Flauta, Clarinet, Saxófon, Trompeta, Percussió, Trompa, Violoncel, Trombó i Tuba.  
Segona  
D'acord amb l'apartat segon de la disposició transitòria primera del Reial Decret 389/1992, de 15 d'abril, s'autoritza també l'esmentat conservatori a impartir, amb reconeixement oficial, els ensenyaments de les especialitats esmentades en la clàusula anterior, més les assignatures de Solfeig i Teoria de la Música i de Conjunt Coral, corresponents als cursos de grau elemental regulats pel Decret 2618/1966, de 10 de setembre, provisionalment, fins a la seua extinció d'acord amb el calendari vigent d'aplicació del nou sistema educatiu.  
Tercera  
La capacitat màxima autoritzada de llocs escolars per a l'esmentat centre serà de 450.  
Quarta  
Correspon al titular del Conservatori Elemental de Música de Benidorm, la dotació pressupostària necessària per a les despeses derivades del personal docent i no docent, a més del funcionament de l'esmentat centre, independentment de la possibilitat de concórrer a totes les convocatòries públiques que realitze la Conselleria d'Educació i Ciència per a la concessió de subvencions als centres públics d'ensenyaments de música.  
Cinquena  
El titular del Conservatori es compromet a:  
a) Complir els requisits establits en el Reial Decret 389/1992, de 15 d'abril, pel qual s'estableixen els requisits mínims dels centres que imparteixen ensenyaments artístics.  
b) Complir allò que estableix en el títol tercer, pel que fa a òrgans de govern dels centres públics, la Llei Orgànica 8/1985, de 3 de juliol, reguladora del Dret a l'Educació.  
c) Sotmetre's a l'autoritat de la Conselleria d'Educació i Ciència i de la Inspecció Educativa, en aquells supòsits previstos en el Decret 180/1992, de 10 de novembre, pel qual es regulen l'organització i les funcions de la inspecció educativa de la Comunitat Valenciana, i que els plans d'estudis, programes, nivells, dedicació horària del professorat i sistema d'avaluació que s'hagen de desplegar corresponguen als establerts en la legislació vigent (Reial Decret 756/1992 de 26 de juny; Decret 151/1993, de 17 d'agost, i Decret 2618/1966).  
d) Seguir les mateixes directrius acadèmiques que l'administració educativa dicte per als centres depenents de la Conselleria d'Educació i Ciència, pel que fa a l'organització escolar del Conservatori, i a presentar cada curs acadèmic una programació general anual en què consten les dades acadèmiques i administratives del centre.  
Així mateix, haurà de notificar a la Conselleria d'Educació i Ciència les modificacions d'horari i els canvis de professorat que puguen produir-se, adjuntant-hi els documents que justifiquen el compliment de la titulació exigida del nou professorat.  
e) La custòdia d'actes, expedients d'alumnes, registres de correspondència oficial i documents de caràcter administratiu que es generen en virtut de les facultats que se li confereixen.  
Sisena  
Els efectes d'aquest conveni, pel que fa al reconeixement dels ensenyaments, s'entendran referits a partir del curs acadèmic 1993-94.  
Setena  
Les modificacions que es produïsquen en els ensenyaments, instal·lacions i altres requisits mínims que, d'acord amb el Reial Decret 389/1992, de 15 d'abril, ha de tenir el centre, caldrà que siguen notificades a l'administració educativa, la qual instruirà un expedient que serà tramitat de manera anàloga a com es fa en el cas dels centres privats.  
Les esmentades modificacions tindran efecte, en el moment en què es modifique el present conveni o es subscriga la corresponent addenda a aquest.  
Vuitena  
El present conveni tindrà una duració indefinida. No obstant això, podrà ser extingit per qualsevol de les causes següents:  
a. Per acord mutu de les parts.  
b. Per incompliment de les obligacions assumides per l'Ajuntament.  
c. Per denúncia d'una de les parts, amb un avís previ de, com a mínim, sis mesos abans de l'inici del curs acadèmic en el qual s'haja d'extingir.  
d. Per canvi de titularitat del centre o cessament de les activitats.  
Aquesta extinció tindrà efecte a partir de la fi del curs en què es donen les causes esmentades.  
En els supòsits previstos en els punts b i d, l'extinció requerirà la comunicació prèvia de la Conselleria d'Educació i Ciència al titular del Conservatori.  
Novena  
Aquest conveni caldrà que s'inscriga en el Registre de Centres Docents de la Comunitat Valenciana i en el Registre de Convenis de la Generalitat Valenciana, a més a més de ser publicat en el Diari Oficial de la Generalitat Valenciana.  
Com a prova de conformitat i a fi de deixar-ho consignat, les dues parts firmen el present conveni en el lloc i la data indicats anteriorment.  
El conseller d'Educació i Ciència,  
JOAN ROMERO i GONZáLEZ  
L'alcalde president de l'Ajuntament de Benidorm,  
VICENTE PÉREZ DEVESA